b"\n_START_ARTICLE_\nConrad I d'Alemanya\n_START_SECTION_\nBiografia\n_START_PARAGRAPH_\nVa n\xc3\xa9ixer vers l'any 890, fill del duc Conrad de Tur\xc3\xadngia i n\xc3\xa9t per via materna de l'emperador Arnulf de Car\xc3\xadntia. En quells temps els conradins i la fam\xc3\xadlia rival dels Babenberg competien pel control del ducat de Franc\xc3\xb2nia. El 906 es van enfrontar a prop de Fritzlar, en una batalla en la qual s'imposaren els conradins tot i que el seu l\xc3\xadder Conrad de Tur\xc3\xadngia va caure. El jove Conrad es convert\xc3\xad en duc de Franc\xc3\xb2nia._NEWLINE_Va accedir al tron dels francs orientals despr\xc3\xa9s de la mort de Llu\xc3\xads IV el Nen, \xc3\xbaltim representant de la l\xc3\xadnia oriental dels carolingis._NEWLINE_El seu regne va estar marcat pels enfrontaments amb els cada cop m\xc3\xa9s poderosos ducats de Baviera, Lorena, Sax\xc3\xb2nia i Su\xc3\xa0bia, que no el reconeixien com a rei. Conrad va enfrontar-s'hi obertament, per\xc3\xb2 va fracassar en els seus intents de sotmetre'ls. Tamb\xc3\xa9 va mantenir una alian\xc3\xa7a amb l'Esgl\xc3\xa9sia._NEWLINE_Va morir a Weilburg el 23 de desembre de 918, i fou enterrat a Fulda. Al llit de mort va conv\xc3\xa8ncer el seu germ\xc3\xa0, el marcgravi Eberhard de Franc\xc3\xb2nia, que ofer\xc3\xads la corona germ\xc3\xa0nica al duc de Sax\xc3\xb2nia Enric I l'Ocellaire, el seu adversari m\xc3\xa9s destacat per\xc3\xb2 l'\xc3\xbanic a qui Conrad veia capa\xc3\xa7 de mantenir el regne unit davant les cont\xc3\xadnues disputes entre ducs i els creixents atacs dels hongaresos."